作者：无名氏
词牌/韵律：六州

paragraphs: 娟娟月，初未缺，忽沈西。
桂枝残，寒兔下，惟见露脚斜飞。
六宫歌笑奉瑶墀。
一朝寂寞掩褘衣。
夜星不动玉鸾嘶。
沈沈何处，愁雾锁金扉。
群仙瞻道范，肃驾到蓬池。
紫清逸辔，飞电奔驰。
又谁知。
一世柔仪。
椒涂玉钮金螭。
赞圣主，膺天命，功勤曾佐雍熙。
瑶天隔，玉闼低迷。
五云高、绛府参差。
往事如今好寻思。
留得香笺镂管、写新诗。
但看芳猷美，宝册传徽。
隆名万古昭垂。